**Asfinţit**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E asfinţit… lumina toată-n orizont s-a scurs

De parcă cerul supărat de-atâta soare

L-a dus ca pe un prunc de-o şchioapă la culcare,

Iar el a lăcrimat stele pe boltă la apus.

De dorul lui să ne aline, Luna s-a ivit

De după dealuri cu o faţă de fecioară,

Parcă ar răsări acum întâia oară

Şi năpădită de sfială, biata, a roşit.

Încet revarsă liniştea din umbrele ce-abat

De pretutindeni, îmbrăcând în întuneric

Copacii, prinşi actori într-un decor himeric

Să numere tăcuţi în frunze stelele ce cad.

Doar greierii mai scrijelesc tăcerea uneori

Şi răguşit, prin sat, mai latră câte-un câine.

Pe perne visele strecoară prinţi şi zâne

În inimile-aprinse de fecioare şi feciori.

Atâta tihnă noaptea a vărsat peste pământ,

În turn bătrânul orologiu nu mai bate

De miezul nopţii, a uitat, sau speră poate

Că timpul doarme până-l va mai auzii bătând.

Şi nu mai spulberă odihna sfântă ce-a cuprins

Zbuciumul tot şi l-a topit în alinare,

În cupa lui de plumb să nu ne mai măsoare

Secundele fugare ce din viaţă ni s-au stins.

Lumina cufundată e de mult în asfinţit

Şi gândurile mele parcă-ncep să-mi spună

Pe-un ton molatec la ureche: Noapte bună!

Până şi pana obosită, stă… a adormit.